**дайбар үгэ (5+1)**

**Зорилгонууд:**

**Предметнэ:** Дайбар үгэнүүдые хэлэлгэ соо оложо, илгажа, аман болон бэшэмэл хэлэлгэдээ зүбөөр, үргэнөөр хэрэглэжэ һураха.

**Метапредметнэ:** Урда хэшээлдэ үзэһэнөө хэрэглэжэ шадаха; мэдэсэеэ зэргэсүүлхэ, онсодхохо, тобшолхо аргатай болохо; тэмдэгтэ модельнуудые, схемэнүүдые хэрэглэжэ һураха; багшын хүтэлбэри доро, үгышье haa өөрөө һуралсалай зорилго табижа, тэрэнээ саашань бэелүүлжэ hураха; өөрыгөө шалгажа, өөрынгөө ажалда сэгнэлтэ табижа һураха; элдэб стилиин үгүүлэлнуудые зохëожо һураха.

**Личностнэ:** Бодото байдалдаа дайбар үгэнүүдые үргэнөөр хэрэглэжэ һураха; өөрынгөө аман хэлэлгэдэ сэгнэлтэ табиха шадабаритай болохо; нютаг дайбар үгэнүүдтэ онсо анхаралаа хандуулха.

**Дайбар үгэ тухай ойлгосо (Хэшээл\_1)**

Буряад хэлэн: 6-дахи класста үзэхэ һуралсалай ном. – Улаан-Үдэ: Бэлиг, 2018. – 168-дахи нюур.

Үйлын, байдалай шэнжэ шанар, ушар байдал тэмдэглэһэн тусгаар хубилдаггүй, хайшан гэжэ? яажа? ямараар, хаана? хэзээ? хэдыдэ? хэды соо? хэзээнэй? хаагуур? хаанаһаа? хайшаа? хэр зэргэ? хэдысээ? юундэ? яахаяа? г.м. асуудалнуудай али нэгэндэнь харюусадаг үгэнүүдые **дайбар үгэ** гэдэг. Жэшээ: *нэгэтэ, гэнтэ, зорюута, үни, миил, түргөөр, шангаар, халта, мүнөөдэр, үглөөгүүр, урда, дэмы* г.м.

**Анхан ба гараһан дайбар үгэнүүд**

Дайбар үгэнүүд бии болоһон аргаараа анхан болон гараһан гэжэ илгарна.

а) Анхан дайбар үгэнүүд ямаршье ондоо үгэһөө гараагүй гү, али гараһаниинь мүнөөнэй хэлэндэ мэдэгдэхэгүй анхан һууряараа байһан байдаг: **тэһэ, биса, һолбо, һэтэ, хаха, бута, нуга, соо, низа, ходо, зада, түүрэ, хуура** г.м.

б) Гараһан дайбар үгэнүүд залгабаринуудай гү, али суффикснуудай хүсөөр болон бусад юумэнэй, тэмдэгэй, тоогой, түлөөнэй нэрэнүүдһээ, үйлэ болон дайбар үгэнүүдһээ гараһан байдаг.

**-саа, -сээ, -соо, -сөө:** шагайсаа, бүһэсөө, хоолойсоо г.м.

**-са, -сэ, -со:** һайса, мууса, хонхойсо, хүрдысэ г.м.

**-та, -тэ, -то:** гансата, нэгэтэ, хорёодто, мянгата г.м.

**-хысаа, -хысээ, -хысөө:** шадахысаа, мүргэхысөө г.м.

**-гаар, -гээр, -гоор, -гөөр:** баруугаар, энээгүүр, үглөөгүүр г.м.

Эдэ суффикснүүдые нэмэжэ, дайбар үгэнүүд гарахын хажуугаар, эдэниие дабтуулһан (тахир тахир, холо холо, улам улам г.м), хошоодлуулһан (таран түрэн, ана мана, хойшо урагшаа г.м.) аргануудаар шэнэ удха болон түхэл ороһон дайбар үгэнүүд гарадаг.

**Дайбар үгэнүүдэй хэрэглэлгэ**

Зарим дайбар үгэнүүдые дахуул үгэнүүдээ илгаруулха шухала, юундэб гэхэдэ, зарим дайбар үгэнүүд дахуул үгэнүүд болон хэлэлгэ соо хэрэглэгдэдэг: *стол дээрэ, стол доро, гэрэй саана. модоной наана* г.м. Тус хэлэлгын хубинуудые зүбөөр илгаруулхын тула онсо шэнжэнүүдыень мэдэхэ хэрэгтэй.

Дайбар үгэнүүд тусхай асуудалда харюусадаг мэдүүлэлэй гэшүүд болодог, үйлэ үгэтэй холбоотой байдаг.

Жэшээ: *Саагуур үхибүүд шууялдана.* Дахуул үгэнүүд дахаад ябаһан үгынгөө бүридэлдэ ородог, ехэнхидээ юумэнэй нэрэтэй холбоотой байдаг, тэрэниие дахадаг, падежэй удха харуулдаг.

Жэшээ: *Үүлэнэй саагуур самолёт ниидэнэ.*

Дайбар үгэнүүд хэлэлгэ соо ехэнхидээ ушарлагша болодог: Би **уржадэр** ерээб.